מדד הדמוקרטיה הישראלית: אמון הציבור בתקשורת הוא הנמוך ביותר מאז נוסד המדד ב-2003, ונמוך יותר מבכל מוסד אחר הנכלל בו
צניחה דרמטית נרשמה השנה במידת האמון של הציבור בתקשורת, כך עולה ממדד הדמוקרטיה הישראלית לשנת 2014, שפירסם היום המכון הישראלי לדמוקרטיה (מו"ל אתר זה). המדד נערך על-ידי צוות בראשות תמר הרמן, יחד עם אלה הלר, חנן כהן, גלעד בארי ויובל לבל. רק 29.7% מהמשיבים לסקר העידו כי יש להם די הרבה או הרבה מאוד אמון בתקשורת. זאת, לעומת כ-47% שהעידו כך בשנה שעברה, כ-46% שהעידו כך בשנת 2012 וכ-52% שהעידו כך בשנת 2011. למעשה, הנתון שהתקבל השנה ביחס לאמון הציבור בתקשורת הוא הנמוך ביותר מאז החל מדד הדמוקרטיה הישראלית לבחון את רחשי לבו של הציבור הישראלי, בשנת 2003. אי-האמון בתקשורת בקרב האוכלוסייה הישראלית גבוה יותר מבכל מוסד אחר שנבדק בסקר, כולל הכנסת והרבנות הראשית, שזכו אף הן למידת אמון נמוכה. כמו בשנים קודמות, גם השנה ניכר אי-האמון בתקשורת בקרב האוכלוסייה היהודית יותר מאשר בקרב האוכלוסייה הערבית. 28.4% מבין היהודים הנסקרים השיבו כי יש להם די הרבה או הרבה מאוד אמון בתקשורת, לעומת 37% מהערבים שנסקרו.  מי שמעיד על עצמו כי הוא "מרגיש עני" חש עוד פחות אמון בתקשורת, אם כי ההבדלים בקטיגוריה זו זניחים. רק 26.2% מאלה שהעידו על עצמם כך השיבו כי יש להם הרבה מאוד או די הרבה אמון בתקשורת, לעומת 29.2% בקרב מי שהעידו על עצמם כי הם "אינם מרגישים עניים". נוסף לכך, ככל שהעמדה הפוליטית ימנית יותר, כך פוחת האמון בתקשורת. רק 23.1% ממי שהגדירו את עצמם אנשי "ימין" השיבו כי יש להם הרבה מאוד או די הרבה אמון בתקשורת, וזאת לעומת 35.8% ממי שהגדירו עצמם אנשי "מרכז" ו-38.3% ממי שהגדירו עצמם אנשי "שמאל". פילוח מידת האמון בתקשורת לפי מידת הדתיות של המשיבים העלה תוצאות דומות לאלו שהתקבלו בשנים עברו: ככל שהאדם מגדיר את עצמו דתי יותר, כך מידת האמון שלו בתקשורת יורדת – מ-37% בקרב מי שהגדירו את עצמם "חילונים", עבור ב-25.9% ו-21.7% בקרב ה"מסורתיים לא-דתיים" וה"מסורתיים-דתיים", וכלה ב-7.1% בקרב מי שהגדירו את עצמם "דתיים". חריגה מבחינה זו אפשר למצוא בהשוואת מידת האמון בתקשורת בקרב מי שהגדירו את עצמם "דתיים" לבין אלה שהגדירו את עצמם "חרדים". 16.3% מה"חרדים" העידו כי יש להם די הרבה או הרבה מאוד אמון בתקשורת – נתון גבוה יותר מזה הנוגע למידת האמון בתקשורת בקרב ה"דתיים". נראה כי השינוי המשמעותי התרחש בשנים האחרונות בקרב קבוצת ה"דתיים" ולא בקרב קבוצת ה"חרדים". במדד 2012 השיבו 17.6% מה"חרדים" כי יש להם די הרבה או הרבה מאוד אמון בתקשורת, נתון דומה לזה שהתקבל השנה, לעומת 27.3% מה"דתיים" (מדד 2013 לא פירט את הפילוח לפי מידת הדתיות). מדד הדמוקרטיה הישראלית מבוסס על סקר שנערך במרץ-אפריל 2014 בקרב מדגם מייצג של האוכלוסייה הישראלית הבוגרת. איסוף הנתונים נעשה בטלפון על-ידי מכון המחקר דיאלוג. המדגם כלל 1,007 מרואיינים, כשטעות המדגם המרבית היא 3.2% לכלל המדגם. להורדת הקובץ (PDF, 1.86MB) להורדת המחקר